GALERIE FOTO Căpitanul Patriche a fost eliminat de pe teren, dar a fost tratat ca un erou de fanii lui Dinamo!
Bucuria spectatorilor dinamoviști s-a mutat din tribune pe gazonul stadionul Arcul de Triumf.
Răzvan Patriche (38 de ani), căpitanul lui Dinamo, a fost eliminat de pe teren în minutul 89 al meciului cu UTA Arad, pentru cumulul de cartonașe galbene.
Căpitanul lui Dinamo, sărutat pe frunte de un fan mai în vârstă
Deși și-a lăsat echipa în inferioritate pe final de meci, când elevii lui Zeljko Kopic au arătat mari dificultăți în a menține rezultatele favorabile, fanii nu au fost supărați pentru eliminarea stoperului. Patriche, care a marcat golul al doilea al lui Dinamo în meciul cu arădenii, a avut o prestație solidă în defensivă și a avut câteva intervenții în forță, apreciate de tribună.
Imediat după fluierul final al lui Istvan Kovacs, spactatorii au sărit în teren pentru a sărbători faptul că Dinamo și-a câștigat dreptul de a merge la barajul de supraviețuire / promovare în Liga 1. În timp ce colegii săi au plecat la vestiare imediat după ce au salutat peluza sau s-au retras discret rând pe rând din mijlocul fanilor care le cereau fotografii, autografe sau tricourile de joc, căpitanul lui Dinamo a rămas în mijlocul meleului de pe gazon, fiind felicitat de tineri și chiar sărutat pe frunte părintește de fanii mai în vârstă. Patriche a mers apoi în fața PCH, unde a fluturat un steag imens și a cântat alături de suporteri.
Dinamo s-a salvat in-extremis de la retrogradarea directă
Dinamo s-a salvat in-extremis de la retrogradarea directă și va juca un baraj cu FK Csikszereda, locul al șaselea din divizia secundă, pentru a se menține în Liga 1. În ultima etapă din play-out, Dinamo a învins UTA Arad, pe arena Arcul de Triumf, scor 2-0, prin golurile marcate de Hakim Abdallah (14) și Răzvan Patriche (18).
"Câinii" au beneficiat și de rezultate favorabile în mai multe meciuri ale contracandidatelor (Oțelul - Botoșani 2-0 / FCU Craiova - Hermannstadt 1-3 / Voluntari - FCU Cluj 0-1), astfel că au încheiat pe locul 13 și merg la barajul pentru menținere/promovare.
Cum arată clasamentul play-out-ului Superligii la finalul ultimei etape:
1. UTA Arad - 37 de puncte
2. Oțelul Galați - 36 de puncte
3. Hermannstadt - 34 de puncte
4. U Cluj - 33 de puncte
5. Petrolul - 29 de puncte
6. Poli Iași - 27 de puncte - Salvare directă
7. Dinamo - 25 de puncte - Baraj împotriva celor de la Csikszereda Miercurea Ciuc
8. FC Botoșani - 25 de puncte - Baraj împotriva celor de la CS Mioveni
9. FC Voluntari - 24 de puncte - Retrogradare directă
10. FCU Craiova - 22 de puncte - Retrogradare directă
Foto - Gabriel Chirea
Urmăriți SPORT.RO și pe Google News